钦定古今图书集成/历象汇编/乾象典/第021卷 > 章潢图书编 > 《五行五物》
## 钦定古今图书集成/历象汇编/乾象典/第021卷 > 章潢图书编 > 《五行五物》

钻燧改火，四时而五物焉。朱子谓“夏火大盛”，故再取
此意料之言耳。先王取火，法五行也。春行为木，榆柳
色青，以象木也。木生火，夏行为火，枣杏色赤，以象火
也。火生土，季夏行为土，桑柘色黄，以象土也。土生金，
秋行为金，槐檀色白，以象金也。金生水，冬行为水，柞
楢色元，以象水也。四时平分，而夏乃有二焉，何也？土
位在中宫，而寄王于四时。季夏者，土之中位，故《月令》
于仲夏之后，列中央土，《素问》谓之长夏，是其说也。统
之则为四时，分之则为五行，五行各七十二日，土分
王于四时之末，各分十八日，合之亦七十二日，总五
行之七十二日，合三百六十日而成一岁也。